Die Lenape of Lenni-Lenape (die latere "Delawares", soos hulle genoem is deur die Europeërs) was omstreeks 1600 'n versameling los georganiseerde inheemse volkere in die gebied van die benede-Hudson en die Delaware. Die volk het bestaan uit onder andere die volgende afdelings: Minsi, Minisink (Munsee) en Muheconneok (Mahican: nie te verwar met die Mohegan-stam nie). Die Lenni-Lenape word beskou as die oudste deel van die stam van die Anishinaabeg, 'n versameling Algonkies-sprekende volke in Noordoos-Amerika. Die Anishinaabe-volkere, waaronder die Ojibweg, die Odaawaag, die Potawatomi en die Omàmiwininiwak (Algonkin), en verwante volkere soos die Shawnee en die Abenaki, beskou die Lenni-Lenape nog altyd as hul voorganger. Die Lenni Lenape het landbou op klein skaal beoefen om hul rondswerwende bestaan as jagter-versamelaars aan te vul. Die Lenape-Indiane was voor die koms van die eerste Nederlandse koloniste die oorspronklike bewoners van die gebied wat vandag die baai van New York en die Delaware-vallei uitmaak. Hul Algonquian-taal staan ook bekend as Lenape of Delaware.